THIALNAK: A THAMI SIANGINN KAI THAWKNAK

Innchungkhar pawl caah thawngthanhnak catlap

**Sianginn kai thawknak cu zuamcawhnak le thathawhnak a pahnih ningin a si kho. Na fa i ngakchia no riantuanpiaknak nih a thami siangkai thawknak ngeih dingah a bawmh ning kha hi thawngthanhmi catlap nih hin a fianter.**

Na fa nih thialnak tampi a ton cang:

* cawlcanghnak pakhat asilole caan suaisamhmi pakhat in a dang ah thialkaamnak
* lentecelh nithla pawl asilole sianginnkhar ni pawl ah kalnak
* ngakchiazohkhenhnak asilole tualleng sianginnkai thawknak.

Hi hmuhtonmi pawl nih hin na fa nih hmunthar le thilthar pawl zeitindah lehnak a tuah timi le zeibantuk bawmhnak dah an herh timi ruahnak an pek lai.

## A thami sianginn kai thawknak cu zeiruangdah a biapit?

A thami sianginn kai thawknak nih na fa a bawmh dingmi cu:

* a tha deuhmi le hlawhtlinnak aphichuak pawl ngah
* an cacawnnak le thanchonak ah dawnkhaantu pawl hrial
* a himmi, mahlemah izumhnak a ngeimi le ipehtlaihnak a ngeimi in iruah.

## Sianginn ah na fa minpeknak

Ngakchia pawl sianginn kai an thawk hlan Biangreithlep (May) chungah sianginn a tam-u cu minpeknak an thawk. Minpeknak nih sianginn kong hngalhnak dingah caantha sunglawi tamdeuh an pek lai i sianginn lei cawlcanghnak pawl i thialnak ah naa tel kho lai. Hi cawlcanghnak pawl cu kum dongh hlan ah tha tein thawk le sianginn kai thawk hmasat ni pawl hnu in pehzulh tikah ngakchia pawl thialnak lei kongkau ah a tha deuh.

## Sianginn prokarem pawl le cawlcanghnak pawl i thialnak

Sianginn cawlcanghnak pawl i thialnak nih nangmah le na fa kha an bawmh hna lai:

* sianginn zeidah a lawh te lai timi hngalh
* a dang ngakchia pawl le innchungkhar pawl he hawikom iser.

## Cawnnak lei Thialnak le Thanchonak lei Cathanh

Na fa i ngakchia no cachimtu nih Cawnnak lei Thialnak le Thanchonak lei Cathanh (Thialnak lei Cathanh tiah hngalhmi ) kha a tial lai. Thialnak lei Cathanh nih na fa a sianginn le cachimtu kha na fa kong hngalhnak le an cacawnnak lei timhlamhnak a bawmh lai. Thialnak lei Cathanh ah aa tel dingmi cu:

* na fa min, a chuahnithla le hmaanthlak
* na min le pehtlaihnak dikthlir
* na fa i ngakchia no riantuan piaknak le na fa a bawmmi a dang ngakchia no riantuan piaknak pakhat khat i min le pehtlaihnak dikthlir
* na fa a huammi pawl, thiammi pawl le a thiltikhawhnak pawl kong
* na fa caah a thabikmi cachimh ning pawl.

Sianginn i Zokhenh Caan Aleng (OSHC) ah na fa a kal ahcun, Thialnak lei Cathanh kha OSHC riantuan piaknak sin zongah phawtzamh a si.

Na fa i tling tein a phitmi Thialnak lei Cathanh khawpi kha pek na si lai. Cu nih cun na fa a cacawnnak ifian, bawmhchanh le ceihmai dingah an bawmh khawh lai.

Na fa i Thialnak lei Cathanh nih a bawmh dingmi cu:

* na fa a huammi pawl caah timhlamh
* Na fa i ngakchia no riantuan piaknak in sianginn lei tha tein thialkaam bawmh.

Thialnak lei Cathanh pawl cu Term 4 ah tial tawn an si. Sihmanhsehlaw, na fa cu pumtlinglo a si asilole thannak lei ah a tlaimi a si ahcun, Thialnak lei Cathanh cu Pur (June) asilole Chiapa (July) chung tuan deuh ah tial a si men lai. Hi nih hin nangmah le sianginn kha na fa nih bawmh chap a herhmi pakhat khat timhtuah piaknak thawk dingah an bawmh hna lai.

Nangmah nih na phit dingmi zawn kha Thialnak lei Cathanh ah a um. Aruang cu na fa kong kha nangmah nih tampi na theih i, naa teltumnak kha a thahnem tuk. Hi nih hin nangmah le na fa caah a thami sianginn kai thawknak timhtuah dingah sianginn kha a bawmh lai.

Na fa nih a phit dingmi zawn zong a ve, nangmah asilole an ngakchia no fimchimtu tibantuk upa pakhat nih bawmhnak he a si lai. Hi ah aa tel khomi cu:

* zuksuaimi
* sianginn kongah na fa nih hngalh a duhmi
* sianginn kai thawknak kongah an ruahmi.

## Thawngthanhmi phawtzamh ning

Thialnak lei Cathanh pawl cu phawtzamh an si i Insight Assessment Platform hmangin online ah khawn an si. Australia ah Insight Assessment Platform i thawngthanhmi cu him tein khawn a si.

Victoria i acozah sianginn dihlak (le Catholic le Amah tein a dirmi sianginn cheukhat) nih ngakchia i a cacawnnak le thanchonak ca chung khumh dingah Insight Assessment Platform an hman. Na fa i a sianginn nih Insight Assessment Platform a hman lo ahcun, Thialnak lei Cathanh catlap asilole electronic khawpi kha pek an si lai.

Fimcawnnak le Cawnnak lei Phuthen (Department of Education and Training) nih a caancaan ahcun aleng lei riantuan piaknak tuahpiaktu pawl kha a hman hna. Phuthen (Department) caah riantuan piaknak a tuahpiaktu pawl nih data himnak lei i a thami pawl kha an hman hrimhrim lai. Insight Assessment Platform nih Phuthen i **Thawngthanhmi Thilthlithup lei Pawlasi** kha a zulh  
[www.education.vic.gov.au/Pages/privacypolicy](http://www.education.vic.gov.au/Pages/privacypolicy).

Phuthen nih zohfelnak le kherhlainak caah Thialnak lei Cathanh pawl in thawngthanhmi kha a hman khawh men. Hi thawngthanhmi cu nambar pawl le zuhsuaimi pawl hmangin langhter a si lai i ngakchia pawl min cu langhter a si lai **lo.**

Insight Assessment Platform kong tamdeuh thawngthanhmi caah, Phuthen kha pehtlaihnak tuah hna [psts@edumail.vic.gov.au](mailto:psts@edumail.vic.gov.au).

A caancaan ahcun, Victoria i fimcawnnak le zokhenhnak lei riantuanpiaktu pawl nih ngakchia hlawhtlinnak asilole himnak thanchoter dingah thawngthanhmi phawtzamh an herh. Na fa le innchungkhar kong kha zohkhenhnak i a tuanvo, thleidanlonak, rian lei ngandamnak le himnak, le ngakchia hlawhtlinnak le himnak lei tuanvo pawl tlamtlinh a herhnak hmun ah nan ngakchia no riantuan piaknak nih a phawtzamh khawh men. Thawngthanhmi tamdeuh hmuh khawhnak caah, hika ah zoh  
<https://www.vic.gov.au/information-sharing-schemes-and-the-maram-framework>.

# Thawngthanhmi tam deuh hmuh khawhnak caah

Zaangfahnak in hika ah zoh  
[www.education.vic.gov.au/transitiontoschool](http://www.education.vic.gov.au/transitiontoschool).

Hi catialmi cu holh dang in hika ah hmuh khawh a si  
[www.education.vic.gov.au/transitiontoschool](http://www.education.vic.gov.au/transitiontoschool).